CELEX: 62007FJ0104
Közszolgálat
Felvétel

1.
Tisztviselők – Kereset – Sérelmet okozó aktus – Korábbi határozat felülvizsgálata után hozott határozat – Az orvosi bizottság
véleményét követően a szerződéses alkalmazott alkalmazásának megtagadása
(Személyzeti szabályzat, 33. és 90. cikk, (2) bekezdés; az egyéb alkalmazottakra vonatkozó alkalmazási feltételek, 83. cikk)
2.
Tisztviselők – Az egyéb alkalmazottakra vonatkozó alkalmazási feltételek – A szerződéses alkalmazottaknak az egyéb alkalmazottakra
vonatkozó alkalmazási feltételek mellékletének 2. cikke alapján történő felvétele
(Az egyéb alkalmazottakra vonatkozó alkalmazási feltételek, 82. cikk, (3) bekezdés, d) pont, és melléklet, 2. cikk)
1.
Elfogadhatatlan az olyan korábbi határozatot pusztán megerősítő határozat megsemmisítése iránt benyújtott kereset, amelyet
az erre előírt határidőn belül nem támadtak meg, azzal, hogy e minősítés feltételezi, hogy a jogi aktus a korábbi határozathoz
képest nem tartalmaz új tényezőket, és nem előzte meg a korábbi határozat címzettje helyzetének újbóli vizsgálata.
Mindazonáltal a szerződéses alkalmazott alkalmazását a felvételt megelőző orvosi vizsgálaton megállapított fizikai alkalmatlanság
miatt megtagadó határozattal szemben indított kereset keretében az orvosi bizottságnak a személyzeti szabályzat 33. cikkével
összhangban történő összehívása lehetőségének elismerése szükségszerűen azzal a következménnyel jár, hogy az említett bizottság
véleménye alapján hozott határozatot – nem pedig az eredeti határozatot – kell a személyzeti szabályzat 90. cikkének (2) bekezdése
értelmében vett sérelmet okozó aktusnak minősíteni. Ezzel ellentétes álláspont ugyanis megfosztaná az orvosi bizottság összehívásának
a személyzeti szabályzatban elismert lehetőségét a hatékony érvényesüléstől. E tekintetben, ha egyedül a korábbi határozatot
kellene sérelmet okozó aktusnak tekinteni, az orvosi bizottság véleményét kikérni kívánó személyek kénytelenek volnának az
orvosi bizottság összehívásával egyidejűleg a személyzeti szabályzat 90. cikkének (2) bekezdése szerinti panaszt is előterjeszteni
az előírt határidő esetleges elmulasztásának elkerülése érdekében, ami gyengítené a személyzeti szabályzat 33. cikkében előírt
eljárás hatékonyságát. Az ilyen helyzet a pergazdaságosság elvével is ellentétes volna.
(lásd a 40., 49. és az 50. pontot)
Hivatkozás:
az Elsőfokú Bíróság T‑121/89. és T‑13/90. sz., X kontra Bizottság egyesített ügyekben 1992. szeptember 18‑án hozott ítéletének
(EBHT 1992., II‑2195. o) 4., 5., 7., 11. és 12. pontja; T‑535/93. sz., F kontra Tanács ügyben 1995. február 23‑án hozott ítéletének
(EBHT‑KSZ 1995., I‑A‑49. o. és II‑163. o.) 4., 5., 7–9. és 11. pontja; T‑331/94. sz., IPK kontra Bizottság ügyben 1997. október
15‑én hozott ítéletének (EBHT 1997., II‑1665. o.) 24. pontja; T‑100/96. sz., Vicente-Nuñez kontra Bizottság ügyben 1998. október
21‑én hozott ítéletének (EBHT‑KSZ 1998., I‑A‑591. o. és II‑1779. o.) 37. pontja; T‑65/00. sz., Ioannou kontra Tanács ügyben
2001. január 18‑án hozott ítéletének (EBHT‑KSZ 2001., I‑A‑15. o. és II‑67. o.) 5., 8. és 13–15. pontja; T‑95/00. és T‑96/00.
sz., Zaur-Gora és Dubigh kontra Bizottság egyesített ügyekben 2001. április 3‑án hozott végzésének (EBHT‑KSZ 2001., I‑A‑79. o.
és II‑379. o.) 24. és 27. pontja.
2.
Az egyéb alkalmazottakra vonatkozó alkalmazási feltételek mellékletének 2. cikke értelmében a határozatlan időre szóló, szerződéses
alkalmazotti szerződés, amelyet a 2004. május 1‑je óta a Közösségek alkalmazásában álló minden személynek felajánlanak az
említett 2. cikkben előírt feltételek mellett, legkésőbb 2005. május 1‑jén lép hatályba. Másfelől az egyéb alkalmazottakra
vonatkozó alkalmazási feltételek 83. cikkének első bekezdése szerint a felvétel előtt a szerződéses alkalmazottat az intézmény
egyik orvosa megvizsgálja annak érdekében, hogy az intézmény meggyőződhessen arról, hogy az említett alkalmazott megfelel
az említett alkalmazási feltételek 82. cikke (3) bekezdésének d) pontjában előírt fizikai alkalmassági feltételeknek.
Így az egyéb alkalmazottakra vonatkozó alkalmazási feltételek 83. cikke első bekezdésének, 82. cikke (3) bekezdése d) pontjának
és melléklete 2. cikkének együttes alkalmazásából következik, hogy a szerződéses alkalmazottnak, akinek szerződése legkésőbb
2005. május 1‑jén lép hatályba, legkésőbb ezen időpontig meg kell felelnie a fizikai alkalmassági feltételeknek. E tekintetben
az említett alkalmazási feltételek melléklete 2. cikkének kedvezményét, amely kivételt képez a szerződéses alkalmazottak általános
felvételi eljárása alól, szigorúan kell értelmezni.
Következésképpen az egyéb alkalmazottakra vonatkozó alkalmazási feltételek 82. cikke (3) bekezdésének d) pontja nem értelmezhető
úgy, hogy a fizikai alkalmassági feltételek teljesülésének megállapításához elegendő, ha a fizikai alkalmatlanság nem végleges,
és ebből következően a fizikai alkalmassági feltételek újból teljesülhetnek, akár hosszú idő után is.
(lásd a 71., 72., 75., 76. és 79. pontot)